Title: Príloha č
Author: 111
Last saved by: .

Príloha č. 2

USPORIADANIE KONTROLY POTRAVÍN V ŠTÁTOCH EURÓPSKEJ ÚNIE
A V ČESKEJ REPUBLIKE

Š v é d s k o

Organizácia  potravinovej kontroly  sa realizuje na troch úrovniach:

1.	národná - Národný úrad pre potraviny – (NFA) Uppsala
2.	regionálna  - regionálne úrady 
3.	lokálna -   obecné úrady

1. Národný úrad pre potraviny – (National Food Administration) - NFA,  je vládnou organizáciou patriacou pod Ministerstvo poľnohospodárstva, zaoberajúcou sa všetkými záležitosťami týkajúcimi sa potravín a pitnej vody, s cieľom zabezpečiť zdravotne neškodné potraviny,  čestnosť predaja potravín a  vhodné výživové návyky. Je zriadená v zmysle zákona o potravinách a jeho vykonávacieho predpisu  pod názvom “Inštrukcie k  NFA”. NFA je hlavná  (centrálna) vládna organizácia vo Švédsku kompetentná pre potravinovú kontrolu.

Ministerstvo poľnohospodárstva je cez NFA zodpovedné za transpozíciu EÚ potravinovej legislatívy do Švédskeho práva a je orgán zodpovedný za politiku a negociácie na EÚ úrovni a  pre poskytovanie odporúčaní do EÚ vedeckých výborov. NFA má uplatňovacie kompetencie pre potravinové právo vo Švédsku, poskytuje expertízy vláde, spotrebiteľom a  mestám a  zabezpečuje výskum potravín. NFA je riadená generálnym riaditeľom, ktorý je menovaný vládou na fixné obdobie 6 rokov.   

Úlohy Národného úradu pre potraviny:

-	výskum a rozvoj,
-	potravinová legislatíva,
-	potravinová kontrola,
-	informácie a výživa.

Odbor výskumu a rozvoja NFA je zodpovedný za hodnotenie rizika, rozvoj poznatkov a rozvoj metód analýz pre činnosť NFA. Vyvíja validované metódy pre analýzu veterinárnych liečiv, pesticídov, organických polutantov, vitamínov, mykotoxínov, aditívnych látok,  kovov, alergénov vrátane screeningových metód.  Odbor tiež vyvíja metódy identifikácie živočíšnych druhov a špecifických  proteínov.  V rámci výskumu sa zaoberá experimentálnymi štúdiami a epidemiologickými štúdiami expozície populácie cudzorodými látkami .

Odbor potravinárskych štandardov je zodpovedný za posudzovanie nariadení a ich interpretáciu v podmienkach záväzných pravidiel. Odbor spolupracuje s EÚ komisiami pri príprave legislatívy. Odbor spolupracuje s medzinárodnými inštitúciami, na poli potravinového práva s Codexom Alimentarius.  

Najväčším odborom NFA je odbor potravinovej kontroly, ktorý má tri oddelenia - inšpekcia mäsa, koordinácia kontroly a implementácia.  Odbor potravinovej kontroly je zodpovedný za všetky aktivity zahrňujúce implementáciu nariadení a ich výkon verejnými autoritami. Na oddelení inšpekcie mäsa pracuje 75 veterinárov a 100 technikov, ktorí vykonávajú kontrolu na 28 veľkokapacitných bitúnkoch (pôvodne bolo 32 veľkokapacitných bitúnkov), 46 malokapacitných, 27 bitúnkoch pre porážku sobov a 12 bitúnkov pre hydinu, 130 mäso - spracujúcich závodov vrátane rozrábky.   

Odbor koordinácie kontroly je priamo zodpovedný za kontrolu cca 600 potravinárskych podnikov, okrem toho koordinuje kontrolu na lokálnej úrovni, vrátane pitnej vody. Odbor je taktiež zodpovedný za  národný a európsky monitoring pesticídov a  je  gestorom kontroly rezíduí veterinárnych liečiv, ktorých analýzy sú vykonávané v kontrahovaných akreditovaných laboratóriách.

 NFA vykonáva kontrolu na bitúnkoch a u väčších  potravinárskych výrobcov,  mliekárenskom a vajcia spracujúcom priemysle, schválených exportných zariadeniach,   výrobniach potravín. Odobraté vzorky sú analyzované v  zmluvných  akreditovaných laboratóriách.  NFA je  kontaktným miestom pre RAPEX.

  Okrem potravinovej kontroly je NFA zodpovedný za koordináciu potravinovej kontroly na regionálnych a lokálnych úrovniach, organizáciu kontroly rezíduí pesticídov a veterinárnych liečiv,  výskum a vývoj metód, databázu výživových tabuliek, sledovanie a poskytovanie informácii o potravinách a výžive.

Kontrola importu na hraničných priechodoch bola  pod gesciou  lokálnej samosprávy, od 1.1.2001 je v kompetencii  NFA, pričom v súčasnosti je vo Švédsku 9 hraničných priechodov. 

 Odbor informatiky a výživy  NFA tvorí a udržuje národnú databázu zloženia potravín,  vykonáva  surveillance  výživových zvyklostí vo Švédsku a vydáva výživové odporúčania. V rámci informatiky sú  pre odborníkov i širšiu verejnosť vydávané knihy, časopisy, webová stránka, organizované kurzy a semináre.
 	
NFA je financovaný z rozpočtu  (106 mil. SEK v roku 1998)  a z poplatkov z priemyslu a obchodu (159 mil SEK ). 

2. Regionálnych úradov je 21 a ich úlohou je koordinovať potravinovú kontrolu vo svojom regióne, pričom priamo nevykonávajú kontrolu potravín, len koordinujú jej výkon. Úzko spolupracujú s NFA, sú zapojené do projektov NFA a spolu s NFA organizujú tematické mítingy pre politikov, výrobu, obchodníkov a spotrebiteľov na lokálnej úrovni.

3. Na lokálnej úrovni je 288 obecných úradov, na základe zákona o potravinách  obecné Komisie pre životné prostredie a ochranu zdravia zabezpečujú kontrolu potravín, okrem kompetencií NFA. Vykonávajú inšpekciu malých potravinárskych prevádzok, veľkoobchodu, obchodov,  zariadení spoločného spravovania, výrobcov vody, spolu približne 50 000 zariadení. Vzorky odobraté v rámci kontroly sú analyzované v súkromných akreditovaných laboratóriách  (39 laboratórií, z toho 26 špecializovaných na pitnú vodu). Celkovo je na tejto úrovni cca 1000 inšpektorov (niektorí iba na čiastočný úväzok). Inšpektori sú metodicky usmerňovaní NFA,  ktorá im zabezpečuje i poradenstvo v oblasti novo prijatej legislatívy a odberu vzoriek. Obce sú tiež zapojené do spoločných programov s NFA (projekty na screening Listérii, Campylobacter  a pod).  NFA minimálne raz ročne vykonáva spoločne s obecným inšpektorom audit v niektorom zariadení, ktoré spadá do kompetencie obce. Správu o vykonanom audite zasiela NFA  na obecný úrad. Švédsko uvažuje o prenose kompetencií v týchto oblastiach z obecných úradov na NFA. 

V e ľ k á  B r i t á n i a

Vo Veľkej Británii sú samosprávne úrady zodpovedné za dodržiavanie  potravinárskej legislatívy, tieto úrady však majú problémy s rozpočtami a  oblasť kontroly potravín nie je ich prioritou, tieto úrady pripravovali vlastné plány kontroly. 
Nezosúladenie kontroly,  jej nepreviazanosť viedli k potravinovým škandálom (BSE), ohrozeniu zdravia ľudí a ekonomickým problémom,  preto bola od 1.4.2000  vo Veľkej Británii zriadená Agentúra pre potravinové štandardy (FSA), ktorá je nezávislou vládnou agentúrou podliehajúcou Parlamentu a Národnému zhromaždeniu Veľkej Británie. Agentúra sa zaoberá potravinovou bezpečnosťou a štandardami v rámci celého potravinového reťazca, dohliada nad dodržovaním zákona o potravinách samosprávnymi úradmi, navrhuje plány kontroly pre  samosprávne úrady,  od jeseni t.r. má udeľovať  licencie mäsiarskym obchodom a stanoviť úlohy a poslanie Hygienickej služby pre mäso, v jej poslaní je i komunikácia s verejnosťou (Internet). Úlohou FDA bude i zber informácii požadovaných EC legislatívou a monitorovať efektívnosť práce miestnych úradov pri  vynucovaní potravinárskej legislatívy.

L u x e m b u r g s k o

Kontrola potravín je  v  kompetencii Ministerstva zdravotníctva a Ministerstva poľnohospodárstva. 

	Implementačným orgánom Ministerstva zdravotníctva je Národné zdravotné laboratórium (National Health Laboratory). Úlohou je kontrola hygieny pri predaji a výrobe potravín, vrátane hygieny zamestnancov a záležitosti prenosných ochorení a ochorení z potravín. Ostatné úlohy sú orientované napr. na patologickú anatómiu, cytológiu, parazitológiu, klinickú cytológiu atď.

Veterinárne služby patria pod Ministerstvo poľnohospodárstva a sú zodpovedné za zdravie zvierat a verejné zdravie. Sú kompetentné za kontrolu potravín živočíšneho pôvodu  od produkcie cez import a predaj konečnému spotrebiteľovi. 

Č e s k á    r e p u b l i k a

	Kontrola potravín je v kompetencii Ministerstva poľnohospodárstva a Ministerstva zdravotníctva ČR. Realizácia kontroly potravín v ČR vychádza z novej právnej úpravy (najmä zo zákona 110/1997 Zb. o potravinách a tabakových výrobkoch, z novely zákona č.63/1986 Zb. o Českej zemědelskej a potravinárskej inšpekcii a zákona č. 552/1991 Zb. o štátnej kontrole), čo smeruje k aproximácii princípov kontroly potravín v štátoch EÚ (smernica 89/397/EEC o úradnej kontrole potravín). 

	V zmysle zákona o potravinách a tabakových výrobkoch, štátny dozor nad dodržiavaním povinností stanovených týmto zákonom vykonávajú: 

a)	orgány hygienickej služby
-	v zariadeniach poskytujúcich služby spoločného stravovania (aj v zmysle zákona o ochrane zdravia ľudí),
-	ukladajú opatrenia a mimoriadne opatrenia (aj podľa zákona o ochrane zdravia ľudí),
-	dozor nad epidemiologicky rizikovými skupinami potravín,
-	nad kozmetickými prostriedkami.

b)	orgány veterinárnej správy 
-	pri výrobe, skladovaní, preprave, dovoze a vývoze surovín a potravín živočíšneho pôvodu (aj podľa zákona o veterinárnej starostlivosti),
-	pri predaji surovín a potravín živočíšneho pôvodu v tržniciach a trhoviskách, 
-	pri predaji potravín živočíšneho pôvodu v predajniach a predajných úsekoch, kde dochádza k úprave mäsa, mlieka, rýb, hydiny, vajec alebo predaju zveriny.

c)	Česká zemědelská a potravinárská inšpekcia - ČZPI 

-	pri výrobe a uvádzaní potravín do obehu, pokiaľ tento dozor sa nevykonáva podľa b),
-	pri výrobe a uvádzaní do obehu tabakových výrobkov,
-	v zmysle zákona č. 63/1986 Sb. o ČZPI v znení neskorších predpisov, kontroluje u fyzických a právnických osôb, ktoré vyrábajú alebo uvádzajú do obehu poľnohospodárske, mydlárske, saponátové alebo tabakové výrobky a potraviny v rozsahu stanovenom zákonom č.110/1987 Sb. v znení neskorších predpisov.